บัวหลวงออกกองทุนซื้อตราสารหนี้ทั้งใน-ตปท.
บลจ.บัวหลวง ส่งกองทุนใหม่ "บัวหลวงตราสารหนี้" ลงทุนตราสารนี้ทั้งในประเทศและต่างประเทศ เพิ่มโอกาสสร้างผลตอบแทน ทั้งในช่วงดอกเบี้ยขาขึ้น และดอกเบี้ยขาลง
7 ก.พ. 2554

บลจ.บัวหลวง ส่งกองทุนใหม่ "บัวหลวงตราสารหนี้" ลงทุนตราสารนี้ทั้งในประเทศและต่างประเทศ เพิ่มโอกาสสร้างผลตอบแทน ทั้งในช่วงดอกเบี้ยขาขึ้น และดอกเบี้ยขาลง 
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง  เปิดเผยว่า  บลจ.บัวหลวงส่งกองทุนเปิดบัวหลวงตราสารหนี้ (BFIXED) ซึ่งเป็นกองทุนรวมที่ลงทุนในตราสารหนี้ทั้งภาครัฐและเอกชน ทั้งในประเทศและต่างประเทศ โดยจะปรับสัดส่วนการลงทุนตามสภาวการณ์ เพื่อเพิ่มโอกาสสร้างผลตอบแทน ทั้งในช่วงดอกเบี้ยขาขึ้นและขาลง สำหรับเงินลงทุนต่างประเทศจะมีการประกันความเสี่ยงอัตราแลกเปลี่ยนเต็มจำนวน 
นอกจากนี้กองทุนนี้ยังเป็นกองทุนที่ผู้ลงทุนมีความคล่องตัวในการใช้เงิน โดยหลังจากเสนอขายหน่วยลงทุนครั้งแรก นักลงทุนสามารถเข้าซื้อหรือขายหน่วยลงทุนได้ทุกวันทำการ กองทุนเปิดบัวหลวงตราสารหนี้จะเสนอขายหน่วยลงทุนครั้งแรก ระหว่างวันที่ 9 – 15 ก.พ.นี้ มูลค่าขั้นต่ำของการสั่งซื้อครั้งแรก 1,000 บาท ขนาดกองทุน 5,000 ล้านบาทและไม่กำหนดอายุโครงการของกองทุน
กองทุน BFIXED ตอบโจทย์นักลงทุนที่ต้องการลงทุนในกองทุนตราสารหนี้ 3 ประการ โดยประการแรก นักลงทุนที่ต้องการให้ผู้จัดการกองทุนบริหารจัดการเงินให้สอดคล้องกับสภาวการณ์ของแนวโน้มอัตราดอกเบี้ย เพื่อให้เกิดโอกาสสร้างผลตอบแทน ทั้งในช่วงที่แนวโน้มดอกเบี้ยขึ้น และช่วงที่แนวโน้มดอกเบี้ยลง โดยนักลงทุนไม่ต้องคอยโยกเงินไปลงทุนตราสารหนี้ระยะสั้นเมื่อคาดการณ์ว่าดอกเบี้ยอยู่ในช่วงขาขึ้น หรือต้องยอมรับกับผลตอบแทนที่ลดลงในภาวะที่ดอกเบี้ยลดลง
ประการที่สอง นักลงทุนที่ต้องการแบ่งเงินลงทุนไปแสวงหาผลประโยชน์จากผลตอบแทนของตราสารหนี้ในต่างประเทศ แต่ไม่ต้องการได้รับผลกระทบจากความผันผวนของอัตราแลกเปลี่ยน กองทุน BFIXED เป็นกองทุนที่ทีมผู้จัดการกองทุนของบลจ.บัวหลวง จะทำการวิเคราะห์หาจังหวะการลงทุนและจัดสัดส่วนการลงทุนในตราสารหนี้ในประเทศไทย และตราสารหนี้ต่างประเทศ  โดยสัดส่วนการลงทุนในตราสารหนี้ต่างประเทศ จะไม่เกิน 40% ของมูลค่าทรัพย์สินสุทธิ ที่สำคัญเงินลงทุนในต่างประเทศและผลตอบแทนที่คาดว่าจะได้รับ จะมีการทำสัญญาป้องกันความเสี่ยงอัตราแลกเปลี่ยนเต็มจำนวน
ประการที่สาม กองทุน BFIXED ทุนสามารถซื้อหรือขายคืน หน่วยลงทุนทุกวันทำการ จึงเหมาะกับนักลงทุนที่ต้องการทั้งสภาพคล่อง ขณะเดียวกันก็ต้องการได้รับผลตอบแทนจากตราสารหนี้ระยะปานกลาง ถึงระยะยาว กองทุน BFIXED จึงแตกต่างจากกองทุนที่มีกำหนดระยะเวลาอื่นๆ ที่ลงทุนแล้ว จะไม่สามารถใช้เงินลงทุนจำนวนนั้นจนกว่าจะครบอายุกองทุน